Beskerm jou grootste bate - Jou Werk | Solidariteit WêreldJou Werk | Solidariteit Wêreld
Tuis › 2016-gesond › Beskerm jou grootste bate
Beskerm jou grootste bate
Dinsdag | 26 April | 2016
Jou luukse strandhuis of jou splinternuwe motor of selfs jou diamantverloofring. Wanneer mense aan hulle verskillende soorte bates dink, dink die meeste aan iets tasbaar, iets wat in geldwaarde duur is. Jou waardevolste bate moet sekerlik iets wees waaraan ’n mens kan vat? As dit is wat jy dink, lees gerus verder.
Anria van Heerden, ’n finansiële beplanner van Portico Finansiële Dienste, sê mense gebruik so baie van hulle tyd om bates te verky en welvaart te skep.
“Die groot vraag is natuurlik of ons genoeg tyd bestee om die bates waarvoor ons almal so hard werk, te beskerm.”
Anria vra gereeld vir mense wat hulle grootste bate is. Die antwoord is gewis nie jou huis of motor nie.
“Enige mens se grootste bate is sy vermoë om ’n inkomste te verdien. Jy is jou eie grootste bate en ook jou gesin en almal wat afhanklik is van jou, se grootse bate. Dit is jou vermoë om ’n inkomste te verdien wat jou help om welvaart te skep.”
Anria sê die volgende logiese vraag is dan: hoe beskerm ’n mens jou eie grootste bate?
“Het jy al ooit gewonder wat sal gebeur indien jy jou vermoë om ’n inkomste te genereer, verloor, as daar nie meer ’n manier is vir jou om geld te verdien nie? Dit kan gebeur.”
Sy sê een van die heel belangrikste maniere is natuurlik om na jou gesondheid om te sien en so gesond as moontlik te leef deur genoeg oefening te doen, gesond te eet en ’n gesonde leefstyl te volg. Daar is egter nog ’n manier.
“Dit is natuulik om jou inkomste te vervang op die mees tradisionele manier waarvan ons almal weet, maar nie almal dit altyd toepas nie. Dit is om jouself te verseker.”
Anria sê basiese lewensversekering maak voorsiening vir jou gesin deur jou inkomste te vervang indien jy nie meer daar is nie, of jy nie meer in staat is om te voorsien nie. Sy beklemtoon dit is veral belangrik vir mense wat kinders het.
“Onthou, jy is jou eie belangrikste bate. Enigiets kan enige dag met jou gebeur. Maak vandag nog seker jy beskerm die bate deur die nodige prosesse gereed te hê. Gaan sien ook ’n finansiële beplanner om verskillende moontlikhede te bespreek.”
Vir Leana Viljoen (33) van Durban het die belangrikheid van lewensversekering onlangs ’n realiteit geword.
“’n Mens lees altyd van ongelukke wat met ander mense se geliefdes gebeur. Ons familie is onlangs geruk toe my neef in ’n groot motorongeluk betrokke was en verlam gelaat is. Hy is ’n onderwyser en rig ook sport af. Hy het drie klein dogtertjies. Wanneer hy sy rehabilitasie voltooi het, sal daar meer duidelikheid wees oor wat sy toekoms inhou. Al wat ons nou weet, is dat dinge sal nooit weer dieselfde wees nie. Ons is net dankbaar sy versekering is alles in orde.”